מכבי ראנד מדיה ראשל"צ תתארח מחר (ראשון, 17:00) בלטביה למשחק מול ונטספילס במסגרת שמינית גמר המפעל האירופאי של פיב"א, המתקיימת בשיטת הטוב מ-3. הכתומים יצאו כבר לפנות בוקר לכיוון שדה התעופה כשמצפה להם שתי טיסות בדרך לונטספילס. עוד בהמשך השבוע מצפה לכתומים מפגש מול מכבי אשדוד (רביעי, 19:00) לה הפסידה במעמד חצי גמר גביע המדינה אחרי שתי הארכות.
מדובר במשחק הראשון בסדרה, כשמשחק הגומלין יתקיים בבית מכבי ביום ראשון ה-28.2.16 בשעה 20:00, במידה ויהיה צורך במשחק שלישי הוא יתקיים בלטביה ב-2.3.
הכתומים העפילו לשלב הטופ 16 במפעל האירופאי מהמקום השני בבית, אחרי שסיימו את שלב הבתים השני עם ניצחון חוץ מרשים85:98 על קטאייה הפינית ובמאזן 2:4.
ונטספילס עלתה מהמקום הראשון בבית עם מאזן דומה לזה של הכתומים 2:4, כשהפסידה לנימבורק הצ'כית ולאנטוורפן הבלגית. על אקדמיק סופיה הבולגרית (אותה מכבי ראנד מדיה ראשל"צ פגשה בבית הראשון) רשמה קבוצתו של קרליס מוזניקס ניצחון כפול. כמו כן את שלב הבתים הראשון צלחה הקבוצה הלטבית ללא הפסדים.
הכוכב של הקבוצה הוא קלע נבחת לטביה, כריסטפס ינצ'נוקס (33, 196) עם ממוצע של 14.7 נקודות להן מוסיף 3.3 כ"ח ו-3.9 אס' בממוצע למשחק (ב-12 משחקים באירופה). עוד מהשחקנים הבולטים בקבוצה: מאריס גולביס (10 נק' בממוצע למשחק), ארטיס אטה ואלן וויגינס.
ונספילס זכתה באליפות לטביה 9 פעמים והשתתפות במפעלים אירופאיים אינה זרה לה. ב-2009 השתתפה לראשנה ביורוצ'אלנג ולאחר שנה של הפסקה חזרה להשתתף במפעל ברציפות עד 2014. בנוסף השתתפה בגביע ספורטה (1999-2000) ובגביע קוראץ' (1998).
כריס רייט: "אנחנו מגיעים למשחק אחרי שבוע לא פשוט, שכלל הפסד בחצי גמר גביע המדינה. אבל אנחנו משתדלים לשים את המשחק מאחורינו ולהתמקד במשחק מחר. עלינו ללמוד מהטעויות שלנו וליישם אותם במגרש, אני מקווה ומאמין שאם נבוא עם האנרגיות הנכונות נשיג את הניצחון ונעביר את יתרון הביתיות אלינו".